MINISTARSTVO PRAVOSUĐA I UPRAVE

Javni poziv za financiranje programa pružanja emocionalne podrške prijaviteljima nepravilnosti

Upute za prijavitelje

Datum objave Javnog poziva: 8. siječnja 2024.

Rok za dostavu prijava: 8. veljače 2024.

Sadržaj

1.	JAVNI POZIV ZA FINANCIRANJE PROGRAMA PRUŽANJA EMOCIONALNE PODRŠKE PRIJAVITELJIMA NEPRAVILNOSTI	3

1.1	OPIS PROBLEMA ČIJEM SE RJEŠAVANJU ŽELI PRIDONIJETI JAVNIM POZIVOM	3

1.2	CILJ JAVNOG POZIVA	3

1.3	PLANIRANI IZNOSI I UKUPNA VRIJEDNOST JAVNOG POZIVA	4

1.4	SUDIONICI U PROVEDBI JAVNOG POZIVA	4

2.	FORMALNI UVJETI JAVNOG POZIVA	5

2.1	PRIHVATLJIVI PRIJAVITELJI: TKO MOŽE PODNIJETI PRIJAVU?	5

2.2	PRIHVATLJIVE AKTIVNOSTI KOJE ĆE SE FINANCIRATI PUTEM JAVNOG POZIVA	6

2.3	PRIHVATLJIVI TROŠKOVI KOJI ĆE SE FINANCIRATI OVIM JAVNIM POZIVOM	6

3.	KAKO SE PRIJAVITI?	8

3.1	KAMO POSLATI PRIJAVU?	9

3.2	ROK ZA SLANJE PRIJAVE	9

3.3	KOME SE OBRATITI AKO IMATE PITANJA?	9

4.	PROCJENA PRIJAVA I DONOŠENJE ODLUKE O DODJELI SREDSTAVA	10

4.1	PREGLED PRIJAVA S OBZIROM NA PROPISANE UVJETE JAVNOG POZIVA	10

4.2	OCJENJIVNJE PRIJAVA KOJE SU ZADOVOLJILE PROPISANE UVJETE JAVNOG POZIVA	10

4.3	DOSTAVA DODATNE DOKUMENTACIJE I UGOVARANJE	11

4.4	OBAVIJEST O DONESENOJ ODLUCI O DODJELI FINANCIJSKIH SREDSTAVA	12

4.5	PODNOŠENJE PRIGOVORA	12

4.6	POSTUPANJE S DOKUMENTACIJOM	12

4.7	INFORMIRANJE I VIDLJIVOST	14

5.	UGOVARANJE, PRAĆENJE TE OBUSTAVLJANJE ISPLATE I POVRAT ISPLAĆENIH SREDSTAVA	14

6.	KALENDAR POSTUPKA PROVEDBE JAVNOG POZIVA	15

7.	POPIS DOKUMENTACIJE JAVNOG POZIVA	16

JAVNI POZIV ZA FINANCIRANJE PROGRAMA PRUŽANJA EMOCIONALNE PODRŠKE PRIJAVITELJIMA NEPRAVILNOSTI

1.1	OPIS PROBLEMA ČIJEM SE RJEŠAVANJU ŽELI PRIDONIJETI JAVNIM POZIVOM

Zakon o zaštiti prijavitelja nepravilnosti („Narodne novine“ br. 46/2022, dalje u tekstu: Zakon) stupio je na snagu 23. travnja 2022. Njime je u hrvatsko zakonodavstvo implementirana Direktiva 2019/1937 (EU) Europskog parlamenta i Vijeća od 23. listopada 2019. o zaštiti osoba koje prijavljuju povrede prava Unije (dalje u tekstu: Direktiva). Cilj Direktive ujednačavanje je zakonodavstva u vezi sa zaštitom prijavitelja nepravilnosti na području Europske unije. Donošenjem navedenog Zakona, Zakon o zaštiti prijavitelja nepravilnosti („Narodne novine“ br. 46/2019) iz 2019. stavljen je izvan snage.

Svrha Zakona je jačanje etike, integriteta i kulture „progovaranja” u javnom i privatnom sektoru, a njegov cilj je učinkovita zaštita prijavitelja nepravilnosti i osiguravanje dostupnih i pouzdanih načina prijavljivanja nepravilnosti. Prijavitelj nepravilnosti (tzv. „zviždač“) je osoba koja prijavljuje ili javno razotkriva nepravilnosti o kojima je saznala u svom radnom okruženju. Osnovane prijave prijavitelja nepravilnosti pridonose zaštiti javnog interesa, pravne sigurnosti te općenito ljudskih prava u područjima kao što su upravljanje javnim sredstvima ili zaštita zdravlja i okoliša. Kako bi prijavitelji bili ohrabreni ukazivati na korupciju, nezakonitosti i nepravilnosti, potrebno im je pružiti odgovarajuću sigurnost i zaštitu, koja nije moguća bez odgovarajućeg zakonodavnog i institucionalnog okvira koju Zakon pruža.

Sukladno članku 11. Zakona, prijavitelj nepravilnosti uz ostala zajamčena prava ima pravo i na emocionalnu podršku. Pravo na emocionalnu podršku imaju i povezane osobe s prijaviteljem nepravilnosti, odnosno pomagači prijavitelja nepravilnosti, srodnici, kolege i sve druge osobe povezane s prijaviteljem nepravilnosti koje bi mogle pretrpjeti osvetu u radnom okruženju te povjerljive osobe i njihovi zamjenici.

Na temelju članka 41. stavka 5. Zakona ministar pravosuđa i uprave donio je Pravilnik o načinu pružanja emocionalne podrške prijaviteljima nepravilnosti („Narodne novine“, broj 111/23., dalje u tekstu: Pravilnik). Temeljem Pravilnika Ministarstvo pravosuđa i uprave obljavljuje Javni poziv za financiranje programa pružanja emocionalne podrške prijaviteljima nepravilnosti (dalje u tekstu: Javni poziv), a u cilju strukturiranja emocionalne podrške prijaviteljima nepravilnosti i drugim osobama koje na nju imaju pravo sukladno Zakonu te odabira adekvatnog pružatelja emocionalne podrške prijaviteljima nepravilnosti kada im ona bude potrebna.

CILJ JAVNOG POZIVA

Cilj Javnog poziva je provedba programa pružanja emocionalne podrške prijaviteljima nepravilnosti i drugim osobama koje na nju imaju pravo sukladno Zakonu (dalje u tekstu: Program) .

1.3	PLANIRANI IZNOSI I UKUPNA VRIJEDNOST JAVNOG POZIVA

Za financiranje Programa u 2024. godini osigurano je 20.000,00 EURA. Planirano trajanje programa je tri godine (36 mjeseci), a za što je u ukupnom trajanju osigurano 60.000,00 EURA. Slijedom toga, Javni poziv raspisuje se svake tri godine. Financira se jedan program.

Sredstva za financiranje Programa isplaćuju se na godišnjoj razini. Davatelj sredstava za financiranje Programa je Ministarstvo pravosuđa i uprave (dalje u tekstu: Davatelj sredstava).

Za prvu (2024.) godinu provedbe:

• najmanji iznos koji se može tražiti:	15.000,00 eura

• najveći iznos koji se može tražiti:	20.000,00 eura

Za drugu (2025.) godinu provedbe:

• najmanji iznos koji se može tražiti:	15.000,00 eura

• najveći iznos koji se može tražiti:	20.000,00 eura

Za treću (2026.) godinu provedbe:

• najmanji iznos koji se može tražiti:	15.000,00 eura

• najveći iznos koji se može tražiti:	20.000,00 eura

1.4	SUDIONICI U PROVEDBI JAVNOG POZIVA

DAVATELJ SREDSTAVA	Ministarstvo pravosuđa i uprave
PRIJAVITELJ	Pravna osoba koja se prijavljuje na ovaj Javni poziv
KORISNIK SREDSTAVA	Prijavitelj s kojim Davatelj sredstava sklapa Ugovor o pružanju emocionalne podrške prijaviteljima nepravilnosti i dodjeli financijskih sredstava za program pružanja emocionalne podrške prijaviteljima nepravilnosti iz sredstava Državnog proračuna Republike Hrvatske za 2024. godinu, nakon što je prema ocijeni Povjerenstva za ocjenjivanje prijava skupio najviše bodova temeljem Obrasca za procjenu kvalitete prijave

2.	FORMALNI UVJETI JAVNOG POZIVA

2.1	PRIHVATLJIVI PRIJAVITELJI: TKO MOŽE PODNIJETI PRIJAVU?

Prihvatljivi prijavitelji moraju udovoljavati sljedećim kriterijima:

biti pravne osobe koje u svojoj djelatnosti obuhvaćaju poslove pružanja pomoći i podrške ranjivim skupinama te u svom radu imaju ciljane skupine koje su bliske prijaviteljima nepravilnosti ili su pak ranjive skupine;

moraju biti u registru neprofitnih organizacija te odgovarajućem matičnom registru minimalno tri godine zaključno s danom objave Javnog poziva i uredno voditi financijsko poslovanje u skladu s propisima o računovodstvu neprofitnih organizacija;

moraju imati zaposlenu osobu sa završenim diplomskim sveučilišnim studijem ili specijalističkim diplomskim sveučilišnim studijem društvene ili humanističke struke (prednost psihologija, pravo, socijalna pedagogija, socijalni rad) koja radi na poslovima pružanja emocionalne podrške i davanja informacija duže od dvije godine i koja posjeduje potvrdu poslodavca ili drugu potvrdu o završenoj edukaciji iz područja pružanja emocionalne podrške i dokaz da je iste poslove već obavljala;

da se protiv osobe koja je prijavljena za rad na poslovima pružanja emocionalne podrške ne vodi kazneni postupak ili da nije pravomoćno osuđena za kazneno djelo koje se progoni po službenoj dužnost ili da nije pravomoćno osuđena za prekršaj s obilježjem nasilja;

pravna osoba mora osigurati ravnomjernu teritorijalnu pokrivenost potencijalnih korisnika pružanja emocionalne podrške;

osoba ovlaštena za zastupanje pravne osobe mora biti upisana kao osoba ovlaštena za zastupanje pravne osobe u registru neprofitnih organizacija te odgovarajućem matičnom registru.

Pravo prijave na Javni poziv nemaju:

prijavitelji koji su nenamjenski trošili prethodno dodijeljena sredstva iz javnih izvora (nemaju pravo prijave dvije godine nakon što je je prijavitelju upućena pisana obavijest o utvrđenom neispunjavanju ugovornih obveza, računajući od dana kada ista obavijest upućena);

prijavitelji koji su u stečajnom postupku;

prijavitelji koji nisu ispunili obveze vezane uz plaćanje doprinosa i/ili poreza najkasnije do dana potpisivanja ugovora;

prijavitelji čije su odgovorne osobe (ovlaštene za zastupanje) državni službenici zaposleni u Ministarstvu pravosuđa i uprave.

Jedan prijavitelj može podnijeti jednu prijavu.

2.2	PRIHVATLJIVE AKTIVNOSTI KOJE ĆE SE FINANCIRATI PUTEM JAVNOG POZIVA

Prihvatljiva aktivnost za financiranje u okviru provedbe Programa je:

pružanje emocionalne podrške prijaviteljima nepravilnosti i drugim osobama koje imaju pravo na emocionalnu podršku sukladno Zakonu.

Emocionalna podrška predstavlja takav oblik komunikacije kojom se nastoje ublažiti emocije i stanja koje utječu na tjelesne funkcije i kognitivne sposobnosti prijavitelja nepravilnosti, a koje otežavaju njegovo svakodnevno funkcioniranje i prolazak kroz postupak pokrenut prijavom nepravilnosti ili kroz sudski postupak koji je pokrenuo prijavitelj nepravilnosti ili protiv kojeg je pokrenut sudski postupak u vezi s prijavom nepravilnosti. Zahvaljujući takvom obliku komunikacije prijavitelj nepravilnosti stječe osjećaj prihvaćanja, sigurnosti i mogućnost slobodnog iznošenja svojih briga, strahova, nelagode i drugih emocija koje osjeća vezano za prijavu nepravilnosti ili sudski postupak, kao i za proces svjedočenja ili drugih radnji koje su povezane s postupkom prijave i/ili samog sudskog postupka.

Emocionalna podrška prijaviteljima nepravilnosti osigurava se putem telefonske linije, video-poziva i prilikom osobnog dolaska (susretom) u prostorijama pružatelja emocionalne podrške. Komunikacija se osigurava na hrvatskom jeziku i latiničnom pismu.

U slučaju da osoba koja pruža emocionalnu podršku nakon razgovora s prijaviteljem nepravilnosti utvrdi da mu je potreban drugi oblik podrške ili stručne pomoći, uputit će ga na odgovarajuće osobe ili institucije koje pružaju takav oblik podrške ili stručne pomoći.

Korisnik sredstava mora osigurati ravnomjernu teritorijalnu pokrivenost potencijalnih korisnika pružanja emocionalne podrške putem prethodno navedenih načina komunikacije, najmanje 40 sati tjedno, ravnomjerno raspoređeno kroz najmanje pet dana tjedno.

Korisnik sredstava mora osigurati javnu dostupnost informacija o načinima komunikacije na službenoj mrežnoj stranici korisnika sredstava. Dostupnost i vidljivost spomenutih informacija je moguće postići i organizacijom promidžbe u svrhu informiranja javnosti o mogućnostima ostvarivanja emocionalne podrške. Troškovi informiranja javnosti u navedenom kontekstu mogu se smatrati prihvatljivim troškovima Programa.

Aktivnost iz Programa mora se provoditi u Republici Hrvatskoj.

2.3	PRIHVATLJIVI TROŠKOVI KOJI ĆE SE FINANCIRATI OVIM JAVNIM POZIVOM

Sredstvima za financiranje provedbe Programa mogu se financirati samo stvarni i prihvatljivi troškovi nastali provedbom Programa u razdoblju naznačenom u ovim uputama.

Pri ocjeni prijave ocjenjivat će se potreba naznačenih troškova u odnosu na predviđene aktivnosti te opravdanost visine navedenih troškova.

Sredstvima za financiranje Programa pokriva se 100% iznos vrijednosti prihvatljivih troškova u provedbi aktivnosti Programa. Prijavitelji nisu dužni osigurati sufinanciranje iz vlastitih sredstava za provedbu aktivnosti Programa.

Obveza prijavitelja je pružiti realističan i ekonomičan proračun za provedbu aktivnosti Programa.

(1) Prihvatljivi izravni troškovi

Prihvatljivim izravnim troškovima podrazumijevaju se troškovi koji su neposredno vezani uz provedbu pojedinih aktivnosti Programa kao što su:

organizacija pružanja emocionalne podrške

izdaci za troškove plaća i naknada osobi ili osobama koje će sudjelovati u provedbi prihvatljivih aktivnosti programa (ugovor o radu, ugovor o djelu) pri čemu treba navesti ime i prezime osobe koja će biti angažirana, njezine stručne kompetencije, broj mjeseci i mjesečni bruto iznos naknade;

troškovi komunikacije i režija (plin, voda, telefon, internet, najam prostora, struja i slično), koji moraju biti specificirani i obrazložen, a ne mogu biti veći od 20% ukupnog iznosa troškova programa;

troškovi nabavke opreme nužne za provedbu programa koja mora biti specificirana po vrsti i iznosu;

trošak najma prostora u kojemu/kojima će se provoditi aktivnost programa, a ne mogu biti veći od 30% od ukupnog iznosa troškova programa;

trošak solemnizacije bjanko zadužnice,

organizacija promidžbe da provedba programa osigura ravnomjernu teritorijalnu pokrivenost potencijalnih korisnika pružanja emocionalne podrške;

ostali troškovi izravno vezani uz provedbu aktivnosti programa.

(2) Prihvatljivi neizravni troškovi

Pod prihvatljivim neizravnim troškovima podrazumijevaju se troškovi koji nisu izravno povezani s provedbom Programa, ali neizravno pridonose postizanju njegovih ciljeva (uz napomenu da ti troškovi trebaju biti specificirani i obrazloženi), kao što su:

bankovni troškovi, poštanski troškovi, troškovi uredskog materijala, troškovi knjigovodstva.

Prihvatljivi neizravni troškovi programa ne mogu biti veći od 10% ukupnog iznosa troškova programa.

(3) Neprihvatljivi troškovi

U neprihvatljive troškove ubrajaju se:

ulaganja u kapital ili kreditna ulaganja, jamstveni fondovi

troškovi kamata

novčane kazne, financijske kazne i troškovi sudskih sporova

doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu

plaćanje neoporezivih bonusa zaposlenima;

bankovne pristojbe za otvaranje i vođenje računa, naknade za financijske transfere i druge pristojbe isključivo financijske prirode

troškovi koji su već bili financirani iz javnih izvora odnosno troškovi koji se u razdoblju provedbe programa financiraju iz drugih izvora

doprinosi u naravi: nefinancijski doprinosi (robe ili usluge) trećih strana koji ne obuhvaćaju izdatke za korisnika sredstava;

regres, božićnice, financijske nagrade te prigodni darovi, kao i druge slične naknade zaposlenicima i članovima udruge

trošak bonova za privatne mobitele zaposlenika i/ili članova udruge, već su prihvatljivi troškovi isključivo za službene mobitele udruge, što će biti potrebno dokumentirati odgovarajućom dokumentacijom

režijski troškovi koji glase na ime fizičke osobe, osim ako organizacija civilnog društva djeluje u iznajmljenom privatnom stanupotrebno (u tom slučaju je potrebno priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju udrugom)

carinske i uvozne pristojbe ili bilo kakve druge naknade

rabljena oprema

troškovi koji nisu predviđeni ugovorom

donacije u dobrotvorne svrhe

zajmovi drugim organizacijama ili pojedincima

drugi troškovi koji nisu neposredno povezani sa sadržajem i ciljevima programa.

3.	KAKO SE PRIJAVITI?

Ovdje donosimo informacije o obveznoj dokumentaciji za prijavu, o sadržaju i načinu ispunjavanja obrazaca sadržanih u obveznoj dokumetaciji, informacije o tome kamo i na koji način poslati prijavu, kao i informacije o rokovima za prijavu te kontaktima u slučaju dodatnih pitanja o provedbi Javnog poziva.

Obvezna dokumentacija pri prijavi na Javni poziv:

Opisni obrazac prijave programa,

Obrazac proračuna programa,

Obrazac životopisa osobe ili osoba koja ili koje će sudjelovati u provedbi programa (s datumom i potpisom kojim osoba potvrđuje istinitost podataka),

Preslika važećeg dokumenta prijavitelja iz kojeg su vidljivi njegovi ciljevi i djelatnosti.

Prijava se smatra potpunom ako sadrži ispravno, čitko i potpuno ispunjene obrasce navedne pod obveznom dokumentacijom pod rednim brojevima 1., 2. i 3. te prilog pod rednim brojem 4. Predana dokumentacija mora biti na hrvatskom jeziku i latiničnom pismu.

Pri prijavi obvezna dokumentacija pod rednim brojem 1. 2. i 4. treba sadržavati vlastoručni ili elektronički potpis od strane osobe ovlaštene za zastupanje.

Predmetni obrasci potrebni za prijavu, zajedno sa ovim Uputama za prijavitelje biti će objavljeni na mrežnoj stranici Ministarstva pravosuđa i uprave https://mpu.gov.hr/, u trenutku objave Javnog poziva.

3.1	KAMO POSLATI PRIJAVU?

Prijavu za Javni poziv moguće poslati u papirnatom i elektroničkom obliku. Prijava se u elektroničkom obliku šalje na adresu elektroničke pošte prijava.emocionalnapodrska@mpu.hr ili pohranjena na USB-sticku. Prijave u papirnatom ili elektroničkom obliku pohranjene na USB-sticku šalju se adresu Ministarstva pravosuđa i uprave, Ulica grada Vukovara 49, 10 000 Zagreb.

Uz prijavu koja sadrži obveznu dokumentaciju šalje se i popratni dopis na kojem za navodi popis priloženih obrazaca i dokumenta.

Popratni dopis treba biti vlastoručno potpisan od strane osobe ovlaštene za zastupanje i naslovljen kako slijedi:

MINISTARSTVO PRAVOSUĐA I UPRAVE Uprava za europske poslove, međunarodnu i pravosudnu suradnju i sprječavanje korupcije Sektor za sprječavanje korupcije Ulica grada Vukovara 49 10 000 Zagreb Javni poziv za financiranje programa pružanja emocionalne podrške prijaviteljima nepravilnosti

Ako se prijava šalje u papirnatom obliku, ili ako se šalje prijava u elektroničkom obliku pohranjena na USB-sticku, ona mora biti poslana preporučenom poštom ili osobno (predaja u pisarnicu Ministarstva pravosuđa i uprave, svakim radnim danom od 9:00 do 15:00 sati) na sljedeću adresu: Ministarstvo pravosuđa i uprave, Ulica grada Vukovara 49, 10 000 Zagreb, Hrvatska, uz obvezno navođenje napomene: “Ne otvarati prije sastanka Povjerenstva za provedbu Javnog poziva za financiranje programa pružanja emocionalne podrške prijaviteljima nepravilnosti”.

U slučaju da se prijave šalju elektroničkim putem na navedenu adresu elektroničke pošte obavezno je navesti naslov u predmetu „PRIJAVA NA JAVNI POZIV“

3.2	ROK ZA SLANJE PRIJAVE

Rok za podnošenje prijava je 8. veljače 2024. godine, do 23:59 sati.

Zakašnjele, nepotpune ili na drugi način podnesene prijave koje nisu u skladu s uvijetima Javnog poziva i Uputama za prijavitelje, neće se razmatrati.

3.3	KOME SE OBRATITI AKO IMATE PITANJA?

Sva pitanja vezana uz Javni poziv mogu se postaviti isključivo elektroničkim putem, slanjem upita na adresu elektroničke pošte prijava.emocionalnapodrska@mpu.hr, najkasnije 15 dana prije isteka Javnog poziva. Svi odgovori na pitanja bit će javno objavljeni na mrežnoj stranici Ministarstva pravosuđa i uprave https://mpu.gov.hr/ 8 dana prije zaključenja Javnog poziva. U svrhu osiguranja ravnopravnosti svih potencijalnih prijavitelja, Davatelj sredstava ne može davati prethodna mišljenja o prihvatljivosti prijavitelja, aktivnosti ili troškova navedenih u prijavi.

4.	PROCJENA PRIJAVA I DONOŠENJE ODLUKE O DODJELI SREDSTAVA

Sve pristigle i zaprimljene prijave proći će sljedeću proceduru:

4.1	PREGLED PRIJAVA S OBZIROM NA PROPISANE UVJETE JAVNOG POZIVA

Davatelj sredstava ustrojava posebno nezavisno stručno tijelo za provjeru propisanih uvjeta pod nazivom Povjerenstvo za otvaranje prijava i provjeru ispunjavanja uvjeta iz Javnog poziva za financiranje programa pružanja emocionalne podrške prijaviteljima nepravilnosti (dalje u tekstu: Povjerenstvo za otvaranje prijava). Povjerenstvo za otvaranje prijava čini 5 zaposlenika Ministarstva pravosuđa i uprave koji su upoznati s ciljevima Javnog poziva te formalnim uvjetima koji moraju biti zadovoljeni. Članovi Povjerenstva ne smiju biti u sukobu interesa o čemu moraju potpisati posebnu Izjavu.

Povjerenstvo za otvaranje prijava pri otvaranju prijava pregledava ispunjavaju li pristigle prijave propisane uvjete sukladno formalnim uvjetima iz Javnog poziva te navedenim u točkama 2.1. i 2.2. ovih Uputa, te propisano trajanje i prijavljenu vrijednost Programa.

Povjerenstvo za otvaranje prijava ima pravo zatražiti od prijavitelja dodatna objašnjenja ili informacije, uz dostavljenu cjelovitu prijavu, a prijavitelju će se osigurati razmjeran rok za dostavu zatraženog. Ukoliko prijavitelj ne dostavi u zadanom roku zatražena dodatna objašnjenja ili informacije na zahtjev Povjerenstva za otvaranje prijava, prijava će biti odbačena.

Nakon provjere svih pristiglih i zaprimljenih prijava s obzirom na propisane uvjete Javnog poziva, Povjerenstvo za otvaranje prijava izrađuje popis prijavitelja koji su ispunili propisane uvjete Javnog poziva, a čije će prijave će biti upućene na stručno ocjenjivanje. Prijavitelji čije prijave ne zadovoljavaju propisane uvjete Javnog poziva bit će obaviješteni pisanim putem (elektronički) o razlozima odbijanja prijave.

Elementi prijave koji se ne mogu naknadno ispraviti ili dopuniti:

- prijava nije čitko ispunjena,

- prijavitelj nije odgovorio na pitanja iz prijave koje se odnose na sadržaj Programa, a koji su bitni za vrednovanje kvalitete Programa,

- prijavitelj traži viši iznos od propisanoga.

4.2	OCJENJIVANJE PRIJAVA KOJE SU ZADOVOLJILE PROPISANE UVJETE JAVNOG POZIVA

Davatelj sredstava ustrojava posebno nezavisno stručno tijelo za ocjenjivanje kvalitete pristiglih programa koji ispunjavaju propisane uvjete Javnog poziva te koji su upućeni na stručno ocjenjivanje pod nazivom Povjerenstvo za ocjenjivanje programa prijavljenih na Javni poziv za financiranje programa pružanja emocionalne podrške prijaviteljima nepravilnosti (dalje u tekstu: Povjerenstvo za ocjenjivanje). Povjerenstvo za ocjenjivanje čini 5 zaposlenika Ministarstva pravosuđa i uprave.

Članovi Povjerenstva za ocjenjivanje ne smiju biti u sukobu interesa o čemu moraju potpisati posebnu Izjavu.

Članovi Povjerenstva za ocjenjivanje moraju biti upoznati s opisom problema, ciljevima i obveznom dokumentacijom Javnog poziva.

Kvaliteta prijavljenih programa koji zadovoljavaju propisane uvjete ocjenjuje se temeljem Obrasca za procjenu kvalitete prijave koji je objavljen na mrežnoj stranici Ministarstva pravosuđa i uprave: https://mpu.gov.hr/ u vrijeme objave Javnog poziva.

Temeljem provedenog ocjenjivanja prijavljenih programa koji su zadovoljili propisane uvjete Javnog poziva, Povjerenstvo za ocjenjivanje sastavlja privremenu bodovnu listu prijavljenih programa prema bodovima koje su postigli u procesu ocjenjivanja. Privremena bodovna lista prijavljenih programa određuje se zbrajanjem pojedinačnih bodova te izračunom aritmetičke sredine tih bodova. Ukupni rezultat prikazuje se u postotku ostvarenih bodova u odnosu na ukupni mogući broj bodova. Program koji prilikom postupka ocjenjivanja ne ostvari minimalno 70% ukupnog broja bodova neće moći biti financiran kroz ovaj Javni poziv.

Privremena bodovna lista objaviti će se na mrežnoj stranici Davatelja sredstava https://mpu.gov.hr/.

4.3	DOSTAVA DODATNE DOKUMENTACIJE I UGOVARANJE

Kako bi se izbjegli dodatni nepotrebni troškovi pri prijavi na Javni poziv, Davatelj sredstava tražit će dodatnu dokumentaciju isključivo od onih prijavitelja koji su, temeljem postupka ocjenjivanja prijava, ušli na privremenu listu Programa za dodjelu sredstava.

Prije konačnog potpisivanja ugovora s korisnikom sredstava, a temeljem procjene Povjerenstva za ocjenjivanje, Davatelj sredstava može tražiti reviziju obrasca proračuna kako bi procijenjeni troškovi odgovarali realnim troškovima u odnosu na predložene aktivnosti.

Dokumenti koji će se dodatno tražiti od prijavitelja prije potpisivanja ugovora:

1.	uvjerenje da se ne vodi kazneni postupak za osobu koja je ovlaštena za zastupanje prijavitelja, ne starije od 8 dana (izvornik)
2.	uvjerenje da se ne vodi kazneni postupak za osobu ili osobe koja ili koje će sudjelovati u provedbi Programa, ne starije od 8 dana (izvornik)
3.	izvornici dokumentacije na uvid (u slučaju svih dokumenata koji su prilikom prijave dostavljeni u preslikama)
4.	potvrda izdana od strane Ministarstva financija - Porezne uprave o stanju duga, tj. da su podmireni svi doprinosi i plaćen porez (izvornik ne stariji od 30 dana)
5.	obrazac izjave o nepostojanju dvostrukog financiranja (ispunjen, potpisan i ovjeren)
6.	solemnizirana bjanko zadužnica (trošak solemnizacije dio je prihvatljivih troškova programa) koja se, ako ne bude realizirana, vraća korisniku sredstava nakon odobrenja konačnog izvještaja o provedbi programa.

Provjeru dodatne dokumentacije obavlja Povjerenstvo za otvaranje prijava.

Rok za dostavu dokumentacije je 10 kalendarskih dana od dana dostave obavijesti prijaviteljima čiji programi se nalaze na privremenoj bodovnoj listi.

Dodatna dokumentacija se dostavlja na adresu elektroničke pošte prijava.emocionalnapodrska@mpu.hr te u izvorniku na adresu Ministarstva pravosuđa i uprave Ulica grada Vukovara 49, 10 000 Zagreb.

Ako prijavitelj ne dostavi traženu dodatnu dokumentaciju u traženom roku (koji ne smije biti kraći od 10 dana), njegova će se prijava odbaciti kao nevažeća.

Ako se provjerom dodatne dokumentacije ustanovi da neki od prijavitelja ne ispunjava tražene uvjete Javnog poziva, njegova se prijava neće razmatrati za postupak ugovaranja.

Nakon provjere dostavljene dokumentacije Povjerenstvo za ocjenjivanje predlaže prijavitelja s kojim će Ministarstvo pravosuđa i uprave sklopiti Ugovor o pružanju emocionalne podrške prijaviteljima nepravilnosti i dodjeli financijskih sredstava za program pružanja emocionalne podrške prijaviteljima nepravilnosti (dalje u tekstu: Ugovor) iz sredstava Državnog proračuna Republike Hrvatske. Na temelju prijedloga Povjerenstva za ocjenjivanje Odluku o dodjeli financijskih sredstava za financiranje programa pružanja emocionalne podrške prijaviteljima nepravilnosti (dalje u tekstu Odluka) donosi čelnik Davatelja sredstava.

Za odobreni program Davatelj sredstava će potpisati Ugovor u roku od 30 dana od dana objave Odluke.

4.4	OBAVIJEST O DONESENOJ ODLUCI O DODJELI FINANCIJSKIH SREDSTAVA

Svi prijavitelji čije su prijave ušle u postupak ocjenjivanja biti će obaviješteni o donesenoj Odluci u sklopu Javnog poziva. Odluka će biti objavljena i na mrežnoj stranici Davatelja sredstava (https://mpu.gov.hr/). Svaki prijavitelj dobit će pisani odgovor s informacijom o njihovom prihvaćanju ili razlozima neprihvaćanja programa i neodobravanja financijske (uz navođenje ostvarenog broja bodova po pojedinim kategorijama ocjenjivanja i obrazloženja iz opisnog dijela ocjene ocjenjivanog programa) podrške u roku od 8 radnih dana od dana donošenja Odluke.

4.5	PODNOŠENJE PRIGOVORA

Prijavitelj može uputiti prigovor Davatelju sredstava:

1.	na postupak provjere formalnih uvjeta Javnog poziva, u roku od 8 dana od objave privremene bodovne liste prijavitelja koji su zadovoljili propisane uvjete na mrežnoj stranici Davatelja sredstava;

2.	na Odluku, u roku od 8 dana od dana objave Odluke na mrežnoj stranici Davatelja sredstava.

O prigovorima odlučuje Povjerenstvo za odlučivanje o prigovorima u vezi s provedbom Javnog poziva za financiranje programa pružanja emocionalne podrške prijaviteljima nepravilnosti koje imenuje ministar pravosuđa i uprave, u roku od 8 dana od zaprimanja prigovora. Članovi Povjerenstva za rješavanje prigovora ne smiju biti članovi Povjerenstva te ne smiju biti u sukobu interesa.

Prigovor ne odgađa izvršenje Odluke i provedbu Javnog poziva.

4.6	POSTUPANJE S DOKUMENTACIJOM

Zaprimljenu prijavu odobrenog programa sa svom pratećom dokumentacijom Davatelj sredstava neće vraćati, osim (nerealizirane) solemnizirane bjanko zadužnice, koja će se vratiti prijavitelju nakon odobrenja konačnog izvještaja o provedbi Programa.

4.7	INFORMIRANJE I VIDLJIVOST

Korisnik sredstava mora osigurati vidljivost financiranja Programa od strane Davatelja sredstava na svim potencijalnim materijalima vezanim za Program. Na navedenim materijalima korisnik sredstava ističe grb Republike Hrvatske ispod kojeg je istaknut naziv Ministarstva pravosuđa i uprave s naznakom da se Program financira sredstvima Ministarstva pravosuđa i uprave.

U svim potencijalnim obavijestima ili publikacijama korisnika sredstava koji se tiču Programa uključujući i one iznijete na konferencijama ili seminarima, mora se navesti da je Program financiran iz proračuna Ministarstva pravosuđa i uprave. Publikacije korisnika sredstava vezane uz Program, u bilo kojem obliku i preko bilo kojeg medija, uključujući i Internet moraju sadržavati sljedeću izjavu: „Ovaj dokument je izrađen uz financijsku podršku Ministarstva pravosuđa i uprave. Sadržaj ovog dokumenta u isključivoj je odgovornosti (naziv korisnika sredstava) i ni pod kojim uvjetima se ne može smatrati odrazom stajališta Ministarstva pravosuđa i uprave“.

5.	UGOVARANJE, PRAĆENJE TE OBUSTAVLJANJE ISPLATE I POVRAT ISPLAĆENIH SREDSTAVA

U roku od 30 dana od donošenja Odluke odabrani prijavitelj ima obvezu potpisati Ugovor za 2024. godinu jer u protivnom gubi pravo na financiranje.

Ukoliko se za provedbu Programa odobri niži iznos sredstava od iznosa zatraženog u proračunu, potrebno je u dogovoru s Davateljem sredstava izraditi novu specifikaciju troškova te po potrebi prilagoditi opis aktivnosti, što će potom biti sastavnim dijelom Ugovora.

Davatelj sredstava kontrolirat će namjensko trošenje odobrenih sredstava na temelju opisnog i financijskog izvještaja koji je Korisnik sredstava dužan dostaviti, u skladu s odredbama Ugovora.

Korisnik sredstava obvezuje se da neće sudjelovati u izbornoj ili drugoj promidžbi političke stranke, koalicije ili kandidata te neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ugovora.

Sredstva koja su, nakon provedenog Javnog poziva i nakon donesene Odluke, odobrena temeljem Ugovora se isplaćuju u iznosu od 70% od ukupno odobrenog iznosa u roku od 30 dana nakon potpisivanja Ugovora, a ostalih 30% se isplaćuju u roku od 30 dana prvog dogovorenog nadzora provedbe Programa obavljenog od strane Davatelja sredstava, koji će se provesti najkasnije u roku od 6 mjeseci od potpisivanja Ugovora.

Korisnik sredstava dužan je podnositi polugodišnja i godišnja izvješća Davatelju sredstava u svrhu praćenja provedbe Programa. Na temelju odobrenog godišnjeg izvješća o uspješno provedenim aktivnostima i utrošenim sredstvima u protekloj godini, korisniku sredstava će se isplatiti prva rata za drugu godinu provedbe programa u iznosu od 70 % od ukupno odobrenog iznosa, u roku od 30 dana od dana prihvaćanja godišnjeg izvješća o uspješno provedenim aktivnostima i utrošenim sredstvima u prvoj godini. Druga rata za drugu odnosno treću godinu provedbe programa u iznosu od 30% od ukupno odobrenog iznosa bit će isplaćena u roku od 30 dana od dana prihvaćanja polugodišnjeg izvješća (za razdoblje od 1. siječnja do 30. lipnja 2025. odnosno 2026. godine) koji se podnosi u roku od 30 dana od dana isteka izvještajnog razdoblja, a najkasnije do 30. srpnja 2025. odnosno 2026 godine. Izvješća se podnose na propisanim obrascima.

U slučaju kada Korisnik sredstava nenamjenski utroši odobrena financijska sredstva ili na drugi način krši obveze proizašle iz Ugovora, daljnje financiranje će se ukinuti i zatražiti povrat uplaćenih sredstava uz pripadajuću zakonsku kamatu.

KALENDAR POSTUPKA PROVEDBE JAVNOG POZIVA

Faze postupka Javnog poziva	Datum
Objava Javnog poziva	8. siječnja 2024.
Rok za slanje prijava	8. veljače 2024.
Rok za slanje pitanja vezanih uz Javni poziv	24. siječnja 2024.
Rok za upućivanje odgovora na pitanja vezana uz Javni poziv	1. veljače 2024.
Rok za provjeru propisanih uvjeta Javnog poziva	1. ožujka 2024.
Rok za slanje obavijesti o zadovoljavanju propisanih uvjeta Javnog poziva	9. ožujka 2024.
Rok za ocjenu prijava koje su zadovoljile propisane uvjete Javnog poziva i objavu privremene bodovne liste	15. ožujka 2024.
Rok za upit za dostavom dodatne dokumentacije	16. ožujka 2024.
Rok za dostavu tražene dokumentacije	26. ožujka 2024.
Rok za objavu Odluke i slanje obavijesti prijaviteljima	27. ožujka 2024.
Rok za potpisivanje Ugovora	26. travnja 2024.

Davatelj sredstava ima mogućnost ažurirati ovaj kalendar. Obavijest o tome, kao i ažurirana tablica, objavit će se na mrežnoj stranici Davatelja sredstava (https://mpu.gov.hr/).

POPIS OBRAZACA JAVNOG POZIVA

OBRASCI ZA PRIJAVU PROGRAMA

Opisni obrazac prijave programa (word format)

Obrazac proračuna programa (excel format)

Obrazac izjave o nepostojanju dvostrukog financiranja (word format)

Obrazac životopisa osobe ili osoba koja ili koje će sudjelovati u provedbi prihvatljivih aktivnosti programa (word format)

OBRASCI ZA PROCJENU PROGRAMA

Obrazac za procjenu kvalitete prijave

OBRASCI ZA PROVEDBU PROGRAMA

Obrazac Ugovora o pružanju emocionalne podrške prijaviteljima nepravilnosti i dodjeli financijskih sredstava za program pružanja emocionalne podrške prijaviteljima nepravilnosti iz sredstava Državnog proračuna Republike Hrvatske za 2024. godinu

Obrazac C2 – Obrazac opisnog izvješća programa (word format) – može se koristiti za polugodišnje i za godišnje izvješće

Obrazac C3 – Obrazac financijskog izvješća programa (excel format) – može se koristiti za polugodišnje i za godišnje izvješće

Obrazac C4 – Obrazac zahtjeva za isplatu sredstava

U slučaju da prijavitelj djeluje u unajmljenom privatnom prostoru, prilikom prijave programa potrebno je priložiti presliku ovjerenog ugovora o najmu, a koji ne može biti sklopljen s osobama koje obnašaju određene funkcije u upravljanju prijaviteljem, članovi su prijavitelja (ili njihove uže obitelji) ili sudjeluju u provedbi Programa.

Trošak solemnizacije bjanko zadužnice dio je prihvatljivih troškova programa, te ga je potrebno u okviru Obrasca proračuna predvidjeti posebnom stavkom pod neizravnim troškovima. Solemnizirana bjanko zadužnica dostavlja se prije potpisivanja Ugovora.